Nightwish

**Nightwish** on Soome sümfoonilise ''metal''<nowiki/>'i ansambel, mis asutati Soomes Kitee linnas 1996. aastal.

## Ajalugu
* **1996**. Bändi tegemise idee sündis 1996. aastal, kui Tuomas Holopainen  veetis sõpradega aega maal lõkke ääres istudes. Esimesed kolm akustilist laulu salvestati sama aasta oktoobris ja detsembris. Sellel ajal oli bändis kolm liiget: Tuomas Holopainen, Tarja Turunen ja Emppu Vuorinen.

* **1997**. Liikmetel tuli mõte proovida, kuidas kõlaks bändi üldine *sound*, kui lisada trummid – selle jaoks liitus bändiga trummar Jukka Nevalainen; ning akustiline kitarr asendati elektrilisega. Pärast mitut nädalat harjutamist suundus bänd aprillis stuudiosse, kus salvestati seitse lugu, mille võib leida hilisemalt albumilt "Angels Fall First". Mais saadi plaadileping firmalt Spinefarm, mis oli esialgu sõlmitud nii, et bänd sai välja anda kaks plaati. Augustis mindi uuesti salvestama ning seekord saadi valmis neli lugu. Enne plaadi "Angels Fall First" ilmumist anti välja esimene singel, mille pealkiri oli "The Carpenter" – singel jõudis Soome edetabelis 31. kohale. 31. detsembril andis bänd oma esimese kontserdi Kitee linnas. Pärast seda mängiti veel vaid seitse kontserti, sest Emppu ja Jukka viibisid sõjaväes ning Tarja keskendus õpingutele. Spinefarm pikendas lepingut kahe plaadi väljaandmiselt kolmele.

* **1998**. Aprillis alustati esimese muusikavideo filmimist singlile "The Carpenter". Suvel ühines bändiga basskitarrist Sami, harjutati uusi laule ja stuudiosse mindi augustis. Salvestamine lõpetati oktoobris. 13. novembril anti kontsert Kitee linnas, mille käigus filmiti laulu "Sacrament of Wildreness" esitamist. Laul pärines uuelt albumilt "Oceanborn", mis anti välja 7. detsembril. Uus plaat osutus väga edukaks, mis üllatas ka bändi liikmeid.

* **1999**. Talvel anti terves Soomes palju kontserte, kevadel ilmus "Oceanborn" ka välismaal. Suvel salvestati uus singel "&NoBreak;Sleeping Sun", mis kirjutati päikeseloojangu auks ja mille plaadifirma ekstra tellis. Augustis anti singel välja Saksamaal, see sisaldas ka laule "Walking In The Air", "Swanheart" ja "Angels Fall First". Ühe kuuga müüs see Saksamaal üle 15 000 eksemplari. Hiljem ilmnes, et "Oceanborn" oli müünud kuldplaadi vääriliselt. Mindi ka esimesele välismaaturneele.

* **2000**. Aasta alguses koguneti stuudiosse uue plaadi materjali salvestama. Lauluga "Sleepwalker" võeti osa Eurovisiooni Soome eelvoorust. "Sleepwalker" jäi teiseks, kuigi võitis publikuhääletuse ülekaalukalt. Uus album "Wishmaster" anti välja mais ja alustati ka Wishmaster Touri. "Wishmaster" jõudis Soome edetabelites kohe esimeseks ja kolm nädalat hiljem pärjati neid kuldplaadiga. Uue albumi kiitsid heaks nii fännid kui ka kriitikud. Saksamaa ajakiri Rock Hard nimetas "Wishmasteri" kuu albumiks (juunis 2000), kusjuures edestati selliseid suurnimesid nagu Bon Jovi ja Iron Maiden. Juulis jõuti turneega Lõuna-Ameerikasse. Kolme nädala jooksul külastati Tšiilit, Brasiiliat, Argentinat ja Panamat. Novembris mängiti ka Kanadas. Kontsertidest salvestati esimene täispikk DVD.

* **2001**. Märtsis anti välja kaver Gary Moore'i loost "Over The Hills And Far Away". Singel sisaldas kahte uut laulu ja uusversiooni loost "Astral Romance", mis pärines esimeselt albumilt. Sellele tehti video, mis filmiti augustis. Tookordne turnee lõppes Soomes Nivala linnas –  kus bänd oli väga lähedal laialiminekule vastuolude tõttu bändi basskitarristi Samiga. Tuomas läks Lapimaale matkama ja mõtles, kas see ongi kõik või nende teekond veel jätkub? Ta soovis bändiga siiski jätkata, kuid see sai toimuda ainult juhul, kui Sami välja vahetatakse. Uueks bassimängijaks sai Marko Hietala. Peale selle sai bändi mänedžeriks ammune tuttav ja sõber Ewo Rytkönen.

* **2002**. Uus album "Century Child" tuli välja mais ja tegi müügirekordi – see kuulutati kuldplaadiks kõigest kahe tunniga. Kahe nädala pärast pärjati see plaatinaplaadi auhinnaga. Mitu suvist kontserti Euroopas kanti üle ka televisioonis. Pärast suve tegelesid bändiliikmed mõnda aega teiste projektidega ja lihtsalt puhkasid.

* **2003**. Aasta jooksul reisiti peamiselt turneedega välismaal. Oktoobris ilmus DVD "End Of Innocence".

* **2004**. Salvestati materjali uue albumi jaoks, mis seekord valmis koostöös Londoni sümfooniaorkestriga Pip Williamsi dirigeerimisel. Esimene singel oli "Nemo" ja sellele valmis ka video, mille režissööriks sai tuntud soomlane Antti Jokinen. Vahetus plaadifirma – senise Spinefarmi asemel hakkas plaate välismaal välja andma Nuclear Blast. Uus album "Once" ilmus 7. juunil 2004 ja kuulutati juba samal päeval kuldplaadiks. Sellele järgnes ulatuslik turnee Euroopas, Lõuna-Ameerikas, Kanadas, Jaapanis ja Austraalias. Teine singel "Wish I Had an Angel" ilmus sügisel. Loole filmiti video, mille režissöör oli Uwe Boll ja see sisaldas katkeid tema filmist "Alone In The Dark".

* **2005**. Juulis avaldati uusversioon singlist "Sleeping Sun", millele tehti ka uus video. Singel avaldati uuel kogumikul "Highest Hopes". Oktoobris salvestati turneed lõpetav kontsert Helsingis Hartwall Arenal ja sellest tehti hiljem DVD "End of An Era". Viimase kontserdi järel andis bänd lauljale Tarja Turunenile kirja, milles teatati, et bänd ei soovi suurte vastuolude tõttu temaga enam koostööd jätkata. Hiljem avaldati sama kiri ka ansambli kodulehel.

* **2006**. Laulja avalik vallandamine tõi kaasa väga suure meediakajastuse. Samuti jagas see fännid kahte leeri: ühel pool laulja Tarja toetajad, kes mustasid bändi ja teisel pool Nightwishi pooldajad, kes mustasid Tarjat. Palju spekuleeriti ka uue naissolisti teemal – pakuti välja palju nimesid, mis tipnes isegi Sarah Brightmani kandidatuuriga. Tegelikult korraldati avalik konkurss, mille käigus kuulati üle 3000 demo. Septembris alustati tööd uue albumi kallal ja lugude kirjutamist.

* **2007**. 24. mail teatati, et uueks naissolistiks on valitud Anette Olzon – seni suurema tuntuseta rokkbändi Alyson Avenue laulja. Esimene singel "Eva" uuelt plaadilt ilmus mais ning ainult internetipõhiselt. Juunis filmiti Los Angeleses veel kahe singli videod "Bye Bye Beautiful" ja "Amaranth", millest viimane ilmus augustis. Uus plaat "Dark Passion Play" ilmus septembris, see kuulutati plaatinaplaadi vääriliseks juba kahe päeva pärast. Kohe alustati ka maailmaturneed.

* **2008**. Terve aasta möödus suure tuuritamisega Ameerika Ühendriikides, Lõuna-Ameerikas, Austraalias, Jaapanis, Hiinas ja mitmel pool Euroopas. Ansambel pälvis mitu auhinda ning sai kinnitust, et uus laulja ületas talle pandud ootusi.

* **2009**. Nightwish esines Ameerika Ühendriikides ja mitmel Euroopa suvisel festivalil. Turnee "Dark Passion Play" lõpetas kontsert Helsingi Hartwall Arenal. Pärast seda asus ansambel ette valmistama järgmist albumit.

* **2010**. Aasta esimene pool möödus lugude ettevalmistamise ja harjutamise tähe all. Oktoobris läks bänd stuudiosse, et salvestada uus album "Imaginaerum".

* **2011**. Jätkus töö uue albumi kallal, veebruaris teatas bänd, et plaanis on teha albumi lugudel põhinev muusikaline fantaasiafilm. Album "Imaginaerum" anti välja novembris.

* **2012**. 1. oktoobril avaldatud pressiteates teatasid Nightwish ja senine laulja Anette Olzon, et nende teed on sõbralikult lahku läinud. "Imaginaerumi" maailmaturnee lõpuni asendas Olzonit Floor Jansen. Film "Imaginaerum" esilinastus 10. novembril. Enne esilinastust andis bänd täispika kontserdi Helsingis Hartwall Arenal.

* **2013**. Jaanuaris teatas endine laulja Anette Olzon oma blogis, et ta ootab last – fännid arvasid, et sel põhjusel Anette lahkuski. Anette hakkas oma Nightwishi aastatest raamatut kirjutama. Tuomas Holopainen andis teada, et aasta alguse pühendab ta sooloprojektile, mis ilmus aasta lõpus. Leping Floor Janseniga lõppes augustis. 9. oktoobril kirjutas Nightwish pressiteates, et bändiga on liitunud Floor Jansen ja Troy Donockley, seega jätkas Nightwish kuueliikmelisena.

## Nightwish Eestis
Nightwish on esinenud ka Eestis: 2004. aastal anti kaks kontserti Von Krahli teatris, 22. septembril 2007 Rock Cafés ja 2022. aastal Pirita kloostri varemetes.

## Muusikastiil
Bändi muusika hõlmab eri žanre, sealhulgas sümfooniline ''metal'', ''power metal'', ''folk metal'' ja ''gothic metal''. Nightwishi stiili on nimetatud teatraalseks ja ooperlikuks. Laulusõnu on kirjeldatud keeruliste ja poeetilistena, hõlmates selliseid teemasid nagu fantaasia, mütoloogia, kunstilisus, isiklikud raskused ja inimloomus.

## Liikmed
* Tuomas Holopainen – klahvpillid (lugude autor)
* Emppu Vuorinen – kitarr
* Floor Jansen – laul (2013– )
* Troy Donockley – iiri torupill, tinavile, taustalaul (2013– )
* Kai Hahto – trummid (2019– )
* Jukka Koskinen – bass (2022– )

### Endised liikmed
* Anette Olzon – laulja (2007–2012)
* Tarja Turunen – laulja (1996–2005)
* Sami Vänska – basskitarr (1998–2001)
* Marko Hietala – basskitarr (2002–2021)
* Jukka Nevalainen – trummid (1997–2019)

### Ajutised/mitteametlikud liikmed
* Troy Donockley – iiri torupill, tinavile, taustalaul (2007–2013)
* Floor Jansen – laulja (2012–2013)

## Diskograafia
### Stuudioalbumid
* *[[Angels Fall First]]* (1997)
* *[[Oceanborn]]* (1998)
* *[[Wishmaster]]* (2000)
* *[[Century Child]]* (2002)
* *[[Once (Nightwish album)|Once]]* (2004)
* *[[Dark Passion Play]]* (2007)
* *[[Imaginaerum]]* (2011)
* *[[Endless Forms Most Beautiful]]* (2015)
* *[[Human. :II: Nature.]]* (2020)
* *[[Yesterwynde]]* (2024)

### Kontsertalbumid
* *[[From Wishes to Eternity]]* (2000)
* *[[End of an Era]]* (2006)
* *[[Made in Hong Kong]]* (2009)
* *[[Showtime, Storytime]]* (2013)
* *[[Vehicle of Spirit]]* (2016)
* ** (2019)

## Viited